runetrust/blame-folketinget-dk huggingface dataset:
Jann Sjursen (KRF), 1999-11-23:
Overordnet set vil jeg godt slå fast, at hvis det er ønsket om samarbejde, udviklingsministeren i dag har givet udtryk for over for Folketinget, og hvis det ønske også udmøntes i konkret handling, så borger det efter min mening for et godt samarbejde mellem Folketinget og ministeren.
Peter Skaarup (DF), 2006-03-14:
Det står vi noget undrende over for, for vi har svært ved at forestille os, at store provinsbyer som Viborg, Slagelse og Herning ikke fremover skal have en døgnbetjent politistation, hvor man kan henvende sig og anmelde et overfald, eller hvor man kan køre hen og få hjælp, hvis man er i knibe, er forfulgt, eller hvad der nu kan være tale om.
Frank Dahlgaard (UP), 2000-05-17:
Vismandsrapporten siger, og jeg er nødt til at citere igen, for det er ganske afgørende: »Samlet set vurderer formandskabet, at de snævert økonomiske konsekvenser ved et medlemskab er små og usikre.« Det er noget helt andet, end Økonomiministeriet sagde for 3-4 uger siden, men dengang bakkede hr. Claus Larsen-Jensen den rapport meget op.
Jette Gottlieb (EL), 1998-05-06:
at repræsentere regeringen i hele denne del af debatten, og så vil jeg godt spørge, om hr. Samuelsen kan løfte sløret for, hvad det er for nogle måder at løse de mange problemer på, som vi har rejst i forbindelse med, at de såkaldte forbedringer, der forventes at blive indført med det her forlig, rent faktisk ikke dækker store dele af arbejdsmarkedet.
Lars Kramer Mikkelsen (S), 2002-02-01:
Jeg ønsker blot at få konstateret, at man ikke støtter den regerings finanslov - det kan godt være, at man stemmer for den på knappen til sidst, men man støtter ikke den regering, som man i valgkampen anbefalede, og som man gik til dronningen og anbefalede.
Christian Friis Bach (RV), 2023-04-27:
Radikale Venstre stemte for indførelsen af § 7, stk. 3, om midlertidig beskyttelse i udlændingeloven, men i dag vil vi gerne erkende, at vi gik for langt, og derfor ønsker vi paragraffen ændret, så flygtninge i Danmark skal bevare deres ret til beskyttelse, medmindre der er indtrådt fundamentale, stabile og varige ændringer i hjemlandet.
Anne Baastrup (SF), 2005-03-15:
Der kan så være nuancer, når vi kommer over i den øvrige lovgivning omkring den præcise opgaveplacering på miljøområdet eller socialområdet, eller hvad ved jeg, men det projekt at få det nye danmarkskort op at stå burde vi være fælles om, og det er i det lys, jeg sagde, at jeg meget gerne vil diskutere disse ting.
Birthe Rønn Hornbech (V), 2004-04-27:
Men det, jeg godt kunne tænke mig, er en mere principiel diskussion: Hvad sker der, hvis vi går væk fra at modarbejde misbrug, bevæger os væk derfra? Hvornår når vi så dertil, at vi begynder at ville bestemme, hvilket indhold forkyndelsen skal have?
Ole Vagn Christensen (S), 2001-04-19:
Muligheden for at afskedige en gruppe ældre medarbejdere for efterfølgende at ansætte dem deltids, dvs. ansætte den samme erfarne arbejdskraft med supplerende dagpenge, vil formodentlig være nærliggende for mange arbejdsgivere, fordi de så får en arbejdskraftreserve, og det er en løsning, der givetvis også vil inspirere og vinde gehør hos den yngre medarbejderstab for at skubbe andre ud.
Marianne Jelved (RV), 2017-10-13:
Det er helt klart en målsætning, og jeg citerer nu fra bemærkningerne til lovforslaget, side 4: »Ved at reducere antallet af bindende mål og den som følge heraf den øgede frihed til at tilrettelægge undervisningens indhold gives der mulighed for, at underviserne i højere grad kan fokusere på arbejdet med fagenes og de obligatoriske emners indhold.«
Anders Samuelsen (RV), 1999-04-23:
Men ting tager som bekendt tid, og selv om vi er mindst lige så utålmodige som SF på dette felt, mener vi alligevel, at de mange initiativer skal have en mulighed for at virke og gøre gavn, samtidig med at vi sideløbende følger udviklingen i en studiegruppe, som er blevet nedsat, og som skal sørge for, at vi får rundet hele området af, også for det, som vi i Det Radikale Venstre kalder fase 3.
Mattias Tesfaye (S), 2020-02-26:
Jeg prøver at holde tungen lige i munden her og sikre mig, at det er tydeligt for Folketingets Indfødsretsudvalg, at man skal overholde konventionerne, men også, at det er Folketingets Indfødsretsudvalg, der tildeler statsborgerskab.
Ole Stavad (S), 2003-10-21:
Jeg forstår altså ikke, at den danske regering efter at have været med til at forberede en fortsættelse af programmet, været med til at forberede, at der skal yderligere indskud ind, og hvor der er fire lande, der tilsyneladende har en helt anden vurdering end den danske regerings, så pludselig vender på en tallerken og siger, at de ikke vil være med til at bidrage.
Rune Lund (EL), 2016-03-02:
Men når man spørger rundtomkring i det kommunale landskab, og når man hører de signaler, der bliver givet forud for KL's topmøde nu her i næste uge, den 10.-11. marts, så lyder det jo enstemmigt fra medlemmer af de forskellige byråd, fra borgmestre, herunder borgmestre fra finansministerens eget parti, at man ikke kan lave et omprioriteringsbidrag, uden at det vil betyde massive nedskæringer og nedlæggelse af tusindvis af stillinger i kommunerne.
Yildiz Akdogan (S), 2008-12-03:
Der finder man næsten alt, hvad skolebørn gennem tiderne har arbejdet med i deres skoletid: Skolepulte, kuglerammer, lærebøger, landkort og ikke mindst de utroligt smukke anskuelsesbilleder,« - som vi jo var inde på - »jeg tror, skolemuseet har en komplet samling.
Flemming Møller Mortensen (S), 2010-05-07:
Det ville i hvert fald kunne spare det offentlige, hvis ellers vi kunne reducere det med op til 50 pct., for udgifter for langt over 0,5 mia. kr. – det er eksperternes og ikke min beregning – plus alle de penge, som vi som samfund ville kunne spare i forbindelse med tabt arbejdsfortjeneste, som jo kommer oveni, ved et gennemsnit på 7 ekstra liggedage.
Per Clausen (EL), 2009-05-14:
På den anden side kan jeg ikke forestille mig, at nogen skulle tvinge hr. Jørn Dohrmann og Dansk Folkeparti til at stemme imod deres inderste ønske i den her sag en sag, hvor de både kan sikre små børn sundheden, vise, at de er en lille smule EU-kritiske, og vise, at de har en lille smule selvstændighed i behold.
Simon Emil Ammitzbøll (LA), 2012-06-07:
Der bliver givet frihed til, at trossamfundene kan vie homoseksuelle til ægteskab, og så skal man ikke glemme det, der nok i virkeligheden bliver det vigtigste på trods af den meget ophidsede debat, der har været, nemlig at homoseksuelle kan indgå et ægteskab på rådhuset, for det tror jeg rent personligt vil blive det mest udbredte.
Anne Sophie Callesen (RV), 2021-11-18:
Vi bakker selvfølgelig op om det samlede lovforslag, som betyder, at vi nu endelig får taget et vigtigt første skridt på vejen mod at tage politisk ansvar for, at vi også i fremtiden mødes på kryds og tværs i skolen og har stærke gymnasier med stærke faglige fællesskaber i hele landet.
Knud Erik Kirkegaard (KF), 2000-03-16:
Jeg kan i hvert fald sige, at for samtlige fem punkters vedkommende har jeg ude i den praktiske kommunale hverdag mødt kommunalpolitikere, der har udtrykt ønske om at kunne gøre tingene på en lidt anden måde og dermed altså også have mulighed for at lave forsøg på det her område. Hvis vi i øvrigt lægger ideologien lidt til side, er enige om, at der er god fornuft i at give kommunerne sådan nogle muligheder, så synes jeg altså også, vi skal forsøge at finde frem til en praktisk måde at gøre det på, og hvis Socialdemokratiet og Venstrekrabber forsøger at grave sig ned i hver deres ideologiske grøft, så skal jeg da gerne tilbyde mig som mægler i Kommunaludvalget.
Tom Behnke (FP), 1999-04-06:
Det er i hvert fald et lovforslag, som får fuld opbakning fra Fremskridtspartiet, og der er ingen tvivl om, at den dag, hvor jeg blev gjort bekendt med, at lovforslaget ville se sådan ud, at vi faktisk fik indrømmelse på alle vores ønsker, var en festdag, ikke så meget for Fremskridtspartiet - det er vores arbejde at kæmpe for politiske sager - men for alle de mange, mange patienter ude i landet.
Mattias Tesfaye (S), 2021-11-17:
Jo, det gør indtryk, også fordi det, jeg jo får at vide – og det har jeg både fået at vide som minister, men jeg vil også sige som ordfører før valget – er, at de asylcentre, som ligger i Jelling, Sandvad og Thyregod, er asylcentre, som Udlændingestyrelsen er meget, meget tilfredse med, og vi har jo meget lave asyltal for tiden, så vi har skåret rigtig mange asylcentre væk.
Ulla Tørnæs (V), 1999-10-07:
Jeg har et beskedent håb om, at hvis jeg endnu en gang gentager Venstres skattepolitik, så vil også hr. Jes Lunde have forstået, hvad den går ud på, men jeg tror, jeg vil undlade at bruge min taletid til at forklare det endnu en gang og i stedet for hæfte mig ved, hvem det er, der har lavet regnestykket.
Morten Bødskov (S), 2013-05-15:
Ligesom det var tilfældet med det spørgsmål, vi lige har været igennem, går jeg ud fra, at også det her spørgsmål vedrører de sager, hvor Politiets Efterretningstjeneste vurderer, at en ansøger om indfødsret kan være til fare for landets sikkerhed.
Søren Egge Rasmussen (EL), 2023-03-16:
Kan ordføreren ikke med det kendskab, han har til coronasituationen i Nordjylland, se, at der altså er en risiko ved at genoptage minkerhvervet, med hensyn til at der kan være sygdomme, der muterer inde i en minkbesætning og kommer ud i samfundet?
Christian Friis Bach (V), 2025-05-20:
Og når vi kan se, at vi får den grønne danske gas til rådighed, og når det i øvrigt af andre grunde kan give mening at bevare et gasnet, når vi vil udbygge en biogassektor, som skal kunne levere både til virksomheder og til andre, altså når vi har en billig infrastruktur til rådighed, som også kan levere biogas til steder i landet, hvor der er hårdt brug for den, så giver det ikke mening at have en så rigid dato.
Keld Albrechtsen (EL), 2003-04-10:
Altså kort sagt at give beboerne - naturligvis uden skelen til deres økonomiske baggrund - mulighed for at få en bedre tilværelse og en bedre brug af deres bolig samt en frihed i dagligdagen, som i høj grad er efterspurgt, og som der har været en levende debat om i den almene sektor blandt beboerne og i den almene sektors organisationer.
Ole Hækkerup (S), 1998-12-02:
Og jeg lægger afgørende vægt på, at hvis det virkelig skal blive et godt evalueringsinstitut, som skal kunne komme med nogle gode anbefalinger og nogle gode resultater, skal det have alle de informationer, man kan ønske sig inden for det uddannelsespolitiske område, til sin rådighed, herunder selvfølgelig også karaktererne fra hele landet. Det, der er afgørende, er bare, at man bruger informationerne med omtanke og netop ikke til at sige, at den ene eller den anden institution eller den ene eller den anden faggruppe er dårligere eller bedre end den anden, men prøver at se positivt på det og se på, hvad man kan udvikle det til.
Ole Birk Olesen (LA), 2012-06-08:
På den ene side siger man, at det ikke skal være dyrere at være dansker, på den anden side er man så sammen med regeringen med til at gøre det en milliard dyrere at være bilist i Danmark, og man er også sammen med regeringen med til at gøre det 3 ½ mia. kr. dyrere at være energiforbruger i Danmark.
Zenia Stampe (RV), 2023-10-26:
Det mener vi man bør have, og vi noterer os også, at der er flere af høringssvarene, der udtrykker frygt for, at man så vil bruge det, hvad kan man sige, imod dem, der har en udlændingesag, hvorimod man ikke bruger det til fordel for de her mennesker.
Jørgen Poulsen (RV), 2010-05-21:
Og det er da på alle måder beskæmmende, at det kun er en lille håndfuld lande, som når op på de 0,7 pct. af bruttonationalindkomsten i udviklingsbistand, som jo er FN's målsætning, og som skulle være nået allerede i år, i 2010.
Per Clausen (EL), 2008-11-20:
For det første: Er hun ikke enig i, at det vil være vigtigt, at vi opmuntrer almindelige forbrugere til at træffe de miljømæssigt rigtige valg, og at klimaministeren har mere ret end skatteministeren, når klimaministeren siger, at det faktisk er rigtig godt, hvis vi kan få almindelige forbrugere til at vælge og insistere på, at de vil have vedvarende energi?
Jacob Buksti (S), 2002-01-17:
på, at man skal skærpe lysten til at yde en ekstra indsats, og at man skal nedsætte skatten på den sidst tjente krone. Men hvorfor skal det så specielt gå ud over den lille mand, som jeg ellers har forstået ligger hr. Kristian Jensen og hans parti så meget på sinde, at de bredeste skuldre snart er ved at bryde sammen.
Morten Bødskov (S), 2007-09-06:
Der er langt bedre muligheder for at fremme en integrationsindsats og ad den vej få medarbejdere ind i den offentlige sektor, der er langt bedre muligheder for eksempelvis at reducere sygefraværet, og der er langt bedre muligheder for at foretage investeringer i eksempelvis den kollektive trafik, så folk ikke skal holde i kø på vejene, men kan komme på arbejde.
Jørn Dohrmann (DF), 2011-02-10:
Så vi mener, at der selvfølgelig skal være klare regler for, hvad for en type vandløb der skal nedklassificeres – ingen tvivl om det – men vi mener også, at for at kunne holde hånd i hanke med, hvordan det bliver styret derude, er det vigtigt, at kommunerne kender deres opgave, og at de ikke bare prøver på at smutte udenom.
Hans Christian Schmidt (V), 2010-12-03:
, men når jeg tænker på, hvad det problem, vi her behandler, drejer sig om, altså om man er i stand til at meddele, at man ikke vil have reklamer, vil jeg bare stille minde om, hvad jeg ellers arbejder med: kystbanetog, som jeg gerne vil have til at gå til tiden, DSB, der skal sørge for, at der er vogne nok til folk og sådan noget.
Morten Bødskov (S), 2011-10-12:
Dansk Folkeparti vil selvfølgelig blive inviteret til drøftelserne om fremtidens politi, og jeg er meget tilfreds med at høre, at når det handler om at sikre, at vi har et effektivt politi, når det handler om at sikre, at vi har et moderne politi, og når det handler om at sikre, at vi har et politi, som er til stede der, hvor problemerne er, så er Dansk Folkeparti parat til at indgå i konstruktive drøftelser om de rammer, vi jo skal finde her i efteråret for fremtidens politi.
Inger Støjberg (V), 2017-03-23:
Jeg synes specielt, at det på det her område, altså omkring permanent ophold, men selvfølgelig også, når man søger statsborgerskab og tager skridtet videre, er helt fair, at vi som land stiller nogle strikse krav om, at man f.eks. skal have forsørget sig selv, at man skal tage del i samfundet, at man behersker sproget og selvfølgelig også holder sig ude af kriminalitet.
Kim Christiansen (DF), 2007-02-07:
Jeg går ud fra, at justitsministeren også har lige så stor tillid til det, når både Rigspolitichefen og Politidirektøren i København – på deres egen hjemmeside i øvrigt – udtaler, at der er en tendens til, at der indføres et større og større antal ulovlige våben i Danmark, specielt fra de østeuropæiske lande.
Jann Sjursen (KD), 2003-12-18:
Jeg har allerede nævnt det i forbindelse med kriminalforsorgen og forliget herom, men også på det sociale og sundhedsmæssige område, hvor man kunne sætte langt stærkere ind, både for at mindske nogle af de store menneskelige omkostninger, der er på det område, og så sandelig også for at få begrænset de offentlige udgifter; de mange udgifter, vi bruger på det, vi kunne kalde den sociale skadestue og ikke bare på den skadestue, der findes på hospitalerne.
Martin Henriksen (DF), 2018-05-23:
: »Folketinget konstaterer, at det er teknisk muligt at udarbejde en model, hvor man vender migrantbådene og med det samme sender dem tilbage til det afrikanske kontinent. I forlængelse heraf opfordrer Folketinget regeringen til at undersøge mulighederne for, at Danmark kan bidrage til at udvikle den skitserede model.«
Morten Bødskov (S), 2004-11-18:
Det nye fængsel, som er på vej oppe ved Horsens, er et godt eksempel på, at når vi siger sådan noget i Socialdemokratiet, sætter vi også handling bag ordene. Hver dag gør de ansatte i kriminalforsorgen en ihærdig indsats for at nå målet om færre gengangere i vores fængsler, men de arbejder mod hårde odds.
Tom Behnke (FP), 1998-12-15:
Vi har i Fremskridtspartiet ingen problemer med nogen del af lovforslaget her, men vi finder, at det principielt bør være sådan, at når der er bare ét parti her i Folketinget, der ønsker et lovforslag delt op, så siger man selvfølgelig ja og trykker på de grønne knapper til ændringsforslaget om at få delt forslaget, således at også dét parti har mulighed for at tilkendegive, hvordan partiet ønsker at forholde sig til de to dele, som partiet ønsker forslaget delt op i.
Ole Birk Olesen (LA), 2017-12-08:
I København har man en regel, at i nye boligområder skal gennemstørrelsen på hver lejlighed være på 95 m², og det er klart, at hvis man så bygger en ungdomsbolig på 25 eller 30 m² i et byggeri, skal andre lejligheder være på tilsvarende 150 eller 170 m², for at gennemsnitstørrelsen kommer ned på 95 m².
Bruno Jerup (EL), 1998-02-04:
Derfor vil vi foreslå, at man tager konsekvenserne af bemærkningerne om, at der kun undtagelsesvis skal gives afslag efter gennemførelsen af fase to, forstået på den måde, at adoptionssamrådene nedlægges, at statsamterne efter afslutningen af anden fase foretager en personlig samtale med henblik på sammen med adoptanten at udarbejde et personligt papir til brug over for donormyndighederne, og at der tillægges statsamtet kompetence til at nægte at udstede de enkelte papirer, hvis der er ganske særlige grunde dertil.
Mette Frederiksen (S), 2013-06-12:
Tak for et langstrakt, men godt politisk forhandlingsforløb om en reform af kontanthjælpssystemet, som ikke alene er afgørende nødvendig og vigtig for de borgere, der er på kontanthjælp i dag og i fremtiden, men som er vigtig for hele Danmark og det samlede danske samfund, fordi den måde, vi behandler mennesker på, der står i en udsat situation, nu engang er spejlet på, hvad det er for nogle værdier, der skal kendetegne både os danskere og det danske samfund.
Carsten Koch (S), 1999-12-03:
Eksperternes tilkendegivelse af, at der er behov for yderligere forsknings- og forsøgsvirksomhed, før det objektivt vil være muligt at fastslå forskellene mellem de forskellige opiaters effekt, er af tilhængere af heroinforsøg blevet udlagt som en direkte anbefaling af flere heroinforsøg.
Birthe Rønn Hornbech (V), 2001-04-06:
Jeg vil sige til hr. Peter Skaarup: Lad være at komme med de firkantede forslag, som i virkeligheden er regeringsprærogativer, og lad i det hele taget være med at komme med firkantede forslag, hvis man ønsker en reel og en saglig udlændingedebat her i det danske Folketing.
Rasmus Prehn (S), 2011-04-27:
Situationen er så nu den ude i kommunerne – og det siger den ene borgmester efter den anden, og vi kan også sagtens finde Venstreborgmestre frem, som kan citeres for det – at det er regeringens nulvækstpolitik, der betyder, at man nu skal sende dygtige skolelærere hjem til familien med en fyreseddel.
Zenia Stampe (RV), 2024-02-01:
Jeg synes også, at os, der siger, at vi ikke har lyst til at lovgive om det – hvilket man jo tilkendegiver, når man takker nej til beslutningsforslaget fra Dansk Folkeparti i dag – selvfølgelig også har et ansvar for på en eller anden måde at deltage i den debat og engagere os i de dilemmaer, man står i på de enkelte institutioner, når vi sparker den diskussion længere ned i hierarkiet eller ind til nogle andre organer.
Henrik Brodersen (DF), 2017-11-08:
Så sent som i går havde Jyllands-Posten en ting, hvor de brugte direktøren for et af deres datterselskaber til at fortælle om, hvor dårligt konkurrenterne gjorde det, bl.a. PostNord, som kunderne flygtede fra, og det var netop for, at man, om jeg så må sige, kunne få en større vinding selv frem for konkurrenten.
Andreas Steenberg (RV), 2018-12-13:
Vi kunne godt tænke os, at man satte et mål for det, vi kalder en flaskehalsgaranti, altså at virksomheder – og igen understreger jeg, at de skal overholde overenskomster, tage lærlinge, altså være en del af det organiserede arbejdsmarked – kan få mulighed for at rekruttere internationalt, selvfølgelig på den overenskomst, der er gældende på det givne område.
Jan Petersen (S), 2000-09-07:
Hvis fru Hanne Severinsen mener, der er brug for mere, så er fru Hanne Severinsen også velkommen til at komme med forslag, der kan finansiere det. Når der ikke er lagt et konkret beløb ind på de hovedindsatsområder, der er varslet skal bruges i puljen til nye initiativer, så er det, fordi regeringen vurderer - vi sympatiserer meget med den vurdering i Socialdemokratiet - at en mindretalsregering jo sagtens kan drøfte det med mulige forligspartier, og så er det et fælles resultat, der er skabt, også et fælles ansvar for det beløb, der så er.
Marianne Jelved (RV), 1999-11-24:
Derfor må euroen bevæge sig, ligesom D-marken gjorde, dengang den var ankervaluta for Europa, og derfor har jeg ikke den opfattelse af, at det er godt, hvis euroen har en bestemt styrke i forhold til dollaren eller en bestemt svaghed i forhold til dollaren, for det er helt uinteressant set med mine øjne.
Frank Jensen (S), 2000-05-24:
Jeg har som nævnt tidligere redegjort nærmere for disse retningslinjer, og som jeg sagde i den forbindelse, fremgår det af de nye retningslinjer, at der naturligvis i konkrete tilfælde kan være omstændigheder, der kan begrunde en fravigelse af udgangspunktet om den mistænktes eller sigtedes mulighed for tilstedeværelse.
Rasmus Prehn (S), 2009-03-18:
For det handler om, at man for at få penge nok i systemet, når man her må gå fra 25 pct. til 30 pct. i forældrebetaling, i Aalborg Kommune er nødt til også at lave takststigninger for vuggestuebørn, og det er sådan, at der i forvejen er en madordning for vuggestuebørnene i Aalborg Kommune.
Morten Bødskov (S), 2012-05-15:
Det er også denne regerings opfattelse, at beslutningsforslaget er i strid med det grundlæggende princip i dansk strafferetspleje om, at man er uskyldig, indtil det modsatte er bevist, og at det er anklagemyndighedens opgave at bevise den tiltaltes skyld ud over enhver rimelig tvivl.
Kim Behnke (FP), 1997-12-10:
Jeg har selv forsøgt at få hr. Jes Lunde til at svare, og vi kan håbe på, at ministeren vil svare på, hvad der vil ske, når den situation opstår, hvor man har en hovedaktionær, og denne hovedaktionær bliver udsat for en lokal kommunal ligning og måske får godkendt en regnskabsdisposition. Derefter går aktieselskabet til ligning hos told- og skatteregionen, og dér bliver den pågældende regnskabstransaktion underkendt.
Merete Riisager (LA), 2015-03-24:
Og vi må sige, at her sker der altså noget, hvor systemet i en eller anden grad fejler, og hvor fædrerollen har udviklet sig på en sådan måde, at fædre gerne vil være primærforældre på en anden måde, end fædre måske ville for 20, 30, 40 år siden, og det er, som om statsforvaltningen ikke har fulgt med.
Mikkel Bjørn (DF), 2025-01-23:
Som jeg også nævnte for ordføreren, er det her jo mennesker, der er dømt til udvisning af Danmark, og som i mange tilfælde selv nægter at forlade landet, og så har man ikke afsonet den del af sin dom, som er udvisningen, og så må man sidde bag lås og slå, indtil man indvilliger i at afsone den del af sin dom, som er udvisningen.
Ove Hygum (S), 1999-10-14:
Jeg skal kort her ved afslutningen sige, at det forhold, at nogle af ordførerne med stærk og høj stemmeføring påstår, at lovforslaget er fremsat for at forbedre statens finanser, er en meget, meget skarp iagttagelse, al den stund det faktisk fremgår af lovforslaget, at det er en opfølgning af den del af regeringens forslag til finansloven for år 2000, der vedrører besparelser på arbejdsløshedsforsikringen.
Joachim B. Olsen (LA), 2017-10-12:
Men skulle det vise sig, og det må vi jo alle sammen håbe på, at det her er en god aftale og der kommer 26 mia. kr. ind i statskassen på grund af den her aftale – en aftale, som Enhedslisten så er imod – vil Enhedslisten så afstå fra at bruge de penge og sige: Vi tog fejl; det må være de partier, som har indgået aftalen, fundet pengene, som selvfølgelig så får råderet over pengene?
Mikkel Bjørn (DF), 2025-04-04:
Det er jo nogle af de ting, vi står og debatterer her i dag, hvor der nu i den her situation er en person, der er blevet retsforfulgt for en hjemmeside med specifikke vittigheder, som man efter min overbevisning ikke ville blive straffet for i lande, som har en værre tradition for ytringsfrihed end Danmark, og det er jo det, jeg synes er langt ude.